Goethe-Institut

Goethe-Institut e.V. on Saksan liittotasavallan kulttuuri-instituutti, joka toimii maailmanlaajuisesti. Se perustettiin vuonna 1951. Instituutti on nimetty Johann Wolfgang von Goethen mukaan. Goethe-Institut haluaa herättää kiinnostusta saksan kieleen ja tukea sen opiskelua. Se tekee myös kansainvälistä kulttuuriyhteistyötä. Instituutti välittää monipuolista ja ajankohtaista tietoa saksalaisesta kulttuurista, yhteiskunnasta ja poliittisesta elämästä. Goethe-Institutin kulttuuri- ja koulutusohjelmat tuottavat kulttuurien välistä vuoropuhelua ja osallistavia elämyksiä. Ne edistävät kansalaisyhteiskunnan rakentumista ja maailmanlaajuista liikkuvuutta. Goethe-Institutit ja Goethe-keskukset, kulttuuriyhdistykset, lukusalit, tutkintopaikat ja kielikeskukset ovat jo yli 60 vuoden ajan olleet monen ihmisen ensikontakti Saksaan. Monivuotinen kumppanuus johtavien tahojen kanssa yli 90 maassa on lujittanut luottamusta Saksaan. Goethe-Institut haluaa tehdä yhteistyötä niiden kanssa, jotka toimivat aktiivisesti Saksan ja saksalaisen kulttuurin parissa. Se vastaa itse omasta toiminnastaan ja on puoluepoliittisesti riippumaton. Vuonna 2024 instituutin johtoon nimitettiin design-tutkija Gesche Joost. Vuonna 2023 Venäjä laittoi Venäjän Goethe-instituutin pankkitilin jäihin vastavetona Berliinin Venäjä-talon tilin jäädyttämiselle Saksassa. Goethe-instituutilla oli tuolloin noin 200 työntekijää Venäjällä. Goethe-Institut Suomessa Goethe-Institut Finnland toimii saksalaisen kulttuurin ja kielen välittäjänä koko Suomessa. Goethe-Institut Finnland sijaitsee Helsingin Punavuoressa. Instituutin kirjasto suljettiin joulukuussa 2024. Maksuton Onleihe-verkkokirjasto palvelee edelleen. Goethe-Institut Finnland tarjoaa lisäksi saksanopettajille opetusmateriaalia, koulutuksia ja tapahtumia. Tampereella toimii myös Saksalainen kulttuurikeskus, jonka toimintaa Goethe-Institut rahoittaa. Lähteet Goethe-Institut Finnland Viitteet Aiheesta muualla Kuvia tai muita tiedostoja aiheesta Goethe-Institut Wikimedia Commonsissa